
Nr. 6, datë 1.9.2026
 
PËR ZBATIMIN E VENDIMIT NR. 54, DATË 5.2.2014, TË KËSHILLIT TË MINISTRAVE, “PËR PËRCAKTIMIN E KRITEREVE, TË PROCEDURËS DHE TË MËNYRËS SË DHËNIES ME QIRA, ENFITEOZË APO KONTRATA TË TJERA TË PASURISË SHTETËRORE”, TË NDRYSHUAR

Në mbështetje të nenit 102, pika 4, të Kushtetutës dhe të pikës 3, të kreut IX, të vendimit nr. 54, datë 5.2.2014, të Këshillit të Ministrave, “Për përcaktimin e kritereve, të procedurës dhe të mënyrës së dhënies me qira, enfiteozë apo kontrata të tjera të pasurisë shtetërore”, të ndryshuar,

UDHËZOJ:

KREU I
TË PËRGJITHSHME

1. Ky udhëzim përcakton rregullat dhe procedurat që zbatohen për dhënien me qira ose enfiteozë të pasurive shtetërore, në përputhje me kriteret, kushtet dhe mënyrën e përcaktuar në vendimin nr. 54, datë 5.2.2014, të Këshillit të Ministrave, “Për përcaktimin e kritereve, të procedurës dhe të mënyrës së dhënies me qira, enfiteozë apo kontrata të tjera të pasurisë shtetërore”, të ndryshuar, që më poshtë citohet (VKM).
2. “Truall i lirë” – është pasuria e paluajtshme shtetërore, e identifikuar si e tillë në regjistrin e pasurive të paluajtshme, e cila nuk është e zënë nga ndërtime, objekte apo struktura të përhershme.
3. “Tokë inproduktive” – Janë toka cilësisht të dobëta të cilat nuk janë të përshtatshme për prodhim. Për kategoritë e zërave kadastralë që, për nga natyra dhe karakteristikat e tyre, mund të trajtohen si tokë inproduktive, vlerësimi dhe përfshirja e tyre në këtë kategori bëhet pas marrjes së konfirmimit nga institucioni kompetent, në përputhje me fushën e përgjegjësisë, lidhur me klasifikimin e zërit përkatës kadastral si tokë inproduktive.
4. “Ndërtesë” – është çdo objekt ndërtimor i realizuar mbi ose nën sipërfaqen e tokës, i cili përbëhet nga struktura të përhershme dhe shërben për një funksion të caktuar përdorimi.
5. “Sipërfaqe funksionale (jo nën ndërtesë)” – janë hapësirat e lira përreth objektit, të nevojshme për t’i shërbyer këtij të fundit. Sipërfaqja funksionale jepet me qira/enfiteozë gjithnjë me objektin e ndërtuar mbi sipërfaqen e tokës dhe sipërfaqen e lidhur ngushtësisht me të.
6. “Makineri, pajisje dhe linja prodhimi të institucioneve shtetërore” – janë tërësia e mjeteve teknike, mekanike, elektrike, elektronike dhe teknologjike, përfshirë makineritë individuale, pajisjet ndihmëse, instalimet teknologjike dhe linjat e prodhimit, në pronësi ose administrim të institucioneve/ndërmarrjeve apo shoqërive shtetërore.
7. “Adresë zyrtare elektronike” – është adresa elektronike e përcaktuar nga institucioni përgjegjës për zhvillimin e procedurës së dhënies me qira/enfiteozë të pasurive shtetërore, e cila shërben si mjet zyrtar për publikimin, administrimin dhe komunikimin elektronik gjatë procedurës.
8. “Seksioni i posaçëm i faqes zyrtare elektronike të institucionit” - është moduli i dedikuar në faqen zyrtare elektronike të institucionit, në të cilin publikohen njoftimet e procedurave të dhënies me qira ose enfiteozë të pasurisë shtetërore. 
9. “Pasuri shtetërore mbi 200 m²” – është pasuria e paluajtshme shtetërore, e regjistruar dhe e individualizuar si pasuri më vete në dokumentacionin kadastral, sipërfaqja e së cilës rezulton mbi 200 m². Kur në të njëjtën zonë kadastrale ndodhen dy ose më shumë pasuri shtetërore dhe shprehet interes për marrjen në përdorim me qira/enfiteozë, kufiri prej 200 m² vlerësohet për secilën pasuri më vete.


KREU II
PROCEDURA E DHËNIES ME QIRA/ENFITEOZË TË PASURISË SHTETËRORE

1. Organi që ushtron të drejtën e përfaqësuesit të pronarit të pasurisë shtetërore, vihet në lëvizje për fillimin e procedurës së dhënies me qira ose enfiteozë të pasurisë shtetërore, me kërkesë të një subjekti të interesuar ose me propozim të institucionit, ndërmarrjes apo shoqërisë shtetërore që ka në administrim pasurinë shtetërore.
1.1 Kërkesa nga çdo subjekt i interesuar, shoqërohet me dokumentacion paraprak i cili, sipas rastit, përmban:
a) të dhënat identifikuese të kërkuesit dhe, kur kërkuesi është person juridik, ekstraktin e regjistrit tregtar, NUIS/NIPT-in dhe dokumentin që provon përfaqësimin;
b) identifikimin e pasurisë që kërkohet të jepet me qira ose enfiteozë dhe të dhënat kadastrale;
c) përshkrimin e veprimtarisë që synohet të ushtrohet, afatin e kërkuar, nivelin e parashikuar të investimit, punësimit dhe burimin e financimit;
ç) dokumentacionin orientues teknik, si projektide, skica ose informacion tjetër paraprak, kur natyra e veprimtarisë ose e pasurisë e kërkon.
Dokumentacioni paraprak shërben për vlerësimin e mundësisë së fillimit të procedurës dhe nuk zëvendëson dokumentacionin që kërkohet në momentin e shpalljes së procedurës së konkurrimit.
1.2 Kur propozimi për fillimin e procedurës iniciohet nga institucioni, ndërmarrja apo shoqëria shtetërore që ka në administrim pasurinë, dokumentacioni i paraqitur duhet të jetë në përputhje me kërkesat e përcaktuara në pikën 1, të kreut II, të VKM-së.
2. Përgatitja e procedurës së dhënies me qira ose enfiteozë të pasurisë shtetërore, zhvillohet në rrugë shkresore. Institucioni që ka në përgjegjësi administrimi pasurinë shtetërore përgatit dokumentacionin tekniko-ligjor, në të cilin përcaktimi i afatit të përdorimit, veprimtarisë që do të ushtrohet në pasuri, bëhet nga institucioni përgjegjës, rast pas rasti, në përputhje me destinacionin e pasurisë dhe interesin publik.
2.1 Kur pasuria shtetërore është në pronësi të institucioneve të qeverisjes qendrore apo nga organet e njësive të vetëqeverisjes vendore, procedura zhvillohet nga këto institucione, sipas parashikimeve në VKM.
2.2 Për pasuritë shtetërore, për të cilat nga dokumentacioni kadastral rezulton se pasuria është në pronësi “shtet” dhe nuk është regjistruar në përgjegjësi administrimi të një institucioni shtetëror, shoqërie shtetërore ose ndërmarrjeje shtetërore, ministria përgjegjëse për ekonominë zhvillon procedurën për dhënien e saj me qira ose enfiteozë, në përputhje me përcaktimet e VKM-së dhe këtij udhëzimi. Struktura përgjegjëse në ministrinë përgjegjëse për ekonominë, përgatit dokumentacionin tekniko-ligjor dhe vijon procedurën e dhënies me qira ose enfiteozë, sipas procedurave dhe afateve të përcaktuara në VKM dhe në këtë udhëzim. Në çdo rast, kur gjatë procedurës, rezulton se pasuria është regjistruar në përgjegjësi administrimi të një institucioni tjetër ose evidentohet ekzistenca e një akti administrativ për kalimin e saj në administrim, ministria përgjegjëse për ekonominë ndërpret procedurën dhe ia përcjell dokumentacionin institucionit që ka në përgjegjësi administrimi pasurinë, për vijimin e procedurës sipas përcaktimeve të VKM-së.
3. Institucioni përgjegjës për zhvillimin e procedurës, pas administrimit të dokumentacionit tekniko-ligjor, publikon njoftimin në Buletinin e Njoftimeve Publike dhe në seksionin e posaçëm të faqes së tij zyrtare elektronike, në përputhje me përcaktimet e VKM-së. Në seksionin e posaçëm publikohen, njoftimet, dokumentacioni i nevojshëm për t’u depozituar nga ofertuesit, rezultatet e procedurës, njoftimi i fituesit, si dhe çdo akt ose informacion tjetër, publikimi i të cilit është i nevojshëm. Nga momenti i publikimit të njoftimit, komunikimi ndërmjet institucionit dhe ofertuesve, administrimi i dokumentacionit dhe çdo veprim procedural gjatë konkurrimit zhvillohen vetëm nëpërmjet adresës zyrtare elektronike të institucionit.
4. Ofertuesit depozitojnë ofertën dhe dokumentacionin shoqërues në adresën zyrtare elektronike të përcaktuar në njoftimin për konkurrim, brenda afatit të përcaktuar për depozitimin e ofertave. Për efekt të paraqitjes dhe administrimit elektronik, dokumentacioni paraqitet në format PDF-je.
5. Oferta dhe dokumentacioni shoqërues, i depozituar pas përfundimit të afatit të përcaktuar ose në një adresë të ndryshme nga adresa zyrtare elektronike e përcaktuar në njoftimin për konkurrim, nuk merren në shqyrtim nga komisioni i dhënies me qira/enfiteozë.
6. Pas përfundimit të afatit për depozitimin e ofertave, komisioni i ngritur për këtë qëllim akseson ofertat e depozituara dhe harton procesverbalin e hapjes së procedurës.
Procesverbali përmban të paktën:
a) datën dhe orën e hapjes së procedurës;
b) përbërjen e Komisionit dhe deklarimet e anëtarëve për mungesën e konfliktit të interesit;
c) listën e ofertuesve pjesëmarrës;
ç) dokumentacionin e paraqitur nga secili ofertues;
d) konstatimet e evidentuara gjatë administrimit të ofertave.
Procesverbali nënshkruhet nga të gjithë anëtarët e komisionit dhe është pjesë përbërëse e dosjes së procedurës. Ai përbën akt të brendshëm administrativ.
7. Komisioni verifikon deklarimet dhe të dhënat e paraqitura nga ofertuesit nëpërmjet platformës elektronike e-Albania ose nëpërmjet ndërveprimit ndërinstitucional, konform legjislacionit në fuqi. Paraqitja e dokumenteve provuese nga ofertuesit nuk e përjashton komisionin nga detyrimi për kryerjen e verifikimeve përkatëse. Kur gjatë verifikimit, konstatohen pasaktësi ose mospërputhje që ndikojnë në përmbushjen e kushteve të procedurës, komisioni vepron në përputhje me përcaktimet e VKM-së.
8. Komisioni vlerëson çdo ofertë të vlefshme në bazë të kritereve dhe metodologjisë së mëposhtme. Në rast se administrohet vetëm një ofertë e vlefshme, ajo vlerësohet sipas këtyre kritereve dhe metodologjisë.
Pikët për secilin kriter përcaktohen nga institucioni përgjegjës, rast pas rasti, në përputhje me natyrën e procedurës. Oferta më e favorshme për secilin kriter vlerësohet me pikët maksimale, ndërsa ofertat e tjera vlerësohen, sipas formulës:
- Pof = (Oof / Omax) × Pk
ku:
- Pof – pikët e ofertuesit;
- Oof – oferta e ofertuesit;
- Omax – oferta që ka marrë pikët maksimale për kriterin përkatës;
- Pk – pikët e përcaktuara për kriterin.
Shpallet fitues ofertuesi që, pas vlerësimit, renditet i pari sipas numrit të pikëve të grumbulluara, në përputhje me VKM-në dhe dokumentet e procedurës.
9. Ofertuesit kanë të drejtë të paraqesin ankim pranë titullarit të institucionit, brenda afatit të përcaktuar në VKM. Ankimi paraqitet në rrugë shkresore dhe duhet të përmbajë të dhënat identifikuese të ankuesit, objektin e ankimit, shkaqet mbi të cilat mbështetet, si dhe dokumentacionin përkatës, nëse ka. Regjistrimi i ankimit pezullon vijimin e procedurës deri në marrjen e vendimit përfundimtar nga titullari i institucionit.
10. Titullari i institucionit, brenda afatit të përcaktuar në VKM, ngre komisionin për shqyrtimin e ankimit. Komisioni shqyrton pretendimet e ankuesit, dokumentacionin e procedurës dhe çdo provë tjetër të administruar gjatë zhvillimit të saj, dhe i propozon titullarit të institucionit lënien në fuqi ose revokimin e vendimit të ankimuar.
11. Pas përfundimit të vlerësimit të ofertave dhe, kur është rasti, pas përfundimit të procedurës së ankimit, komisioni i dhënies me qira/enfiteozë, harton raportin përfundimtar të procedurës.
Raporti përfundimtar përmban:
a) përmbledhjen e procedurës së zhvilluar;
b) rezultatet e verifikimit dhe të vlerësimit të ofertave;
c) klasifikimin përfundimtar të ofertuesve;
ç) propozimin për shpalljen e fituesit.
12. Titullari i institucionit vendos për shpalljen e fituesit, në përputhje me propozimin e komisionit. Vendimi publikohet në seksionin e posaçëm të faqes zyrtare elektronike të institucionit.
13. Brenda afatit të përcaktuar në VKM, subjekti fitues depoziton pranë institucionit përgjegjës dokumentacionin në formë fizike, sipas kërkesave të dokumenteve të procedurës. Struktura përgjegjëse për lidhjen e kontratave, administron dokumentacionin e depozituar dhe verifikon përputhshmërinë e tij me dokumentacionin e paraqitur në rrugë elektronike gjatë procedurës së konkurrimit. Kur konstatohet se dokumentacioni i depozituar nuk përputhet me dokumentacionin e paraqitur elektronikisht ose nuk plotëson kërkesat e përcaktuara në dokumentet e procedurës, institucioni vepron sipas përcaktimeve të VKM-së.
14. Krahas procedurës së konkurrimit, dhënia me qira ose enfiteozë e pasurisë shtetërore mund të realizohet edhe në mënyrë të drejtpërdrejtë, vetëm në rastet e parashikuara shprehimisht në VKM. Në rastet e dhënies me qira ose enfiteozë në mënyrë të drejtpërdrejtë nuk zbatohen fazat procedurale që lidhen me zhvillimin e konkurrimit, përveç kërkesave dhe verifikimeve që, sipas natyrës së tyre, janë të zbatueshme edhe për këtë procedurë. Procedura për dhënien me qira/ enfiteozë në mënyrë të drejtpërdrejtë zhvillohet në rrugë shkresore.
 a) Procedura për dhënien me qira ose enfiteozë në mënyrë të drejtpërdrejtë fillon mbi bazën e kërkesës së paraqitur nga subjekti kërkues ose institucioni i interesuar; 
b) Struktura përgjegjëse për lidhjen e kontratave shqyrton kërkesën dhe dokumentacionin e paraqitur dhe verifikon përmbushjen e kushteve ligjore për vijimin e procedurës në mënyrë të drejtpërdrejtë;
c) Pas shqyrtimit të kërkesës dhe dokumentacionit, struktura përgjegjëse harton një relacion të arsyetuar, i cili përmban, të paktën:
i. identifikimin e pasurisë shtetërore objekt të kërkesës;
ii. identifikimin e subjektit kërkues dhe qëllimin e përdorimit të pasurisë;
iii. përshkrimin e rrethanave konkrete të rastit dhe argumentimin e përmbushjes së kushteve të përcaktuara në VKM, mbështetur në dokumentacionin provues;
iv. propozimin për vijimin e procedurës së dhënies me qira ose enfiteozë në mënyrë të drejtpërdrejtë, sipas kushteve të përcaktuara në VKM.
 Relacioni i arsyetuar shoqërohet me të gjithë dokumentacionin që provon përmbushjen e kushteve ligjore për dhënien e pasurisë në mënyrë të drejtpërdrejtë;
ç) Në rast se plotësohen kushtet për dhënien me qira ose enfiteozë të pasurisë shtetërore në mënyrë të drejtpërdrejtë, titullari, mbi bazën e relacionit të arsyetuar dhe dokumentacionit shoqërues, urdhëron fillimin e procedurës së dhënies me qira ose enfiteozë në mënyrë të drejtpërdrejtë.
15. Procedura për zëvendësimin e një pasurie shtetërore të përfshirë në fondin e kompensimit fizik fillon me paraqitjen e një kërkese nga çdo i interesuar, i cili shpreh interesin për marrjen me qira ose enfiteozë të pasurisë shtetërore dhe zhvillimin e saj nëpërmjet realizimit të investimeve, në përputhje me legjislacionin në fuqi.
a) Kërkesa i përcillet strukturës përgjegjëse për lidhjen e kontratave në ministrinë përgjegjëse për ekonominë, e cila verifikon statusin e pasurisë objekt kërkese. Kur nga verifikimi rezulton se pasuria është pjesë e fondit të kompensimit fizik, struktura përgjegjëse për lidhjen e kontratave, nëpërmjet komunikimit zyrtar institucional me strukturën përgjegjëse për shitjen e pasurive shtetërore, kërkon konfirmimin nëse, për pasurinë objekt kërkese, ka përfunduar procedurat e privatizimit dhe nuk është shitur. Në rast se konfirmohet se pasuria është pjesë e Fondit të Kompensimit Fizik, si dhe procedurat përkatëse lidhur me të kanë përfunduar dhe se pasuria nuk është shitur, tjetërsuar apo nuk është objekt i një procedure tjetër që pengon disponimin e saj, struktura përgjegjëse për lidhjen e kontratave vlerëson kërkesën e të interesuarit, natyrën dhe rëndësinë e investimit të propozuar, si dhe mundësinë e zhvillimit të pasurisë;
b) Kur, në bazë të vlerësimit të kryer, konstatohet se zhvillimi i pasurisë nëpërmjet investimit të propozuar është në interes të zhvillimit dhe përdorimit ekonomik të saj dhe se rasti përfshihet në kushtet e parashikuara në pikën 16, të kreut II, të VKM-së, struktura përgjegjëse për lidhjen e kontratave i përcjell strukturës përgjegjëse për administrimin e aseteve në ministrinë përgjegjëse për ekonominë praktikën e administruar, së bashku me kërkesën e të interesuarit, dokumentacionin e pasurisë, konfirmimet e marra dhe vlerësimin e kryer, me qëllim fillimin e procedurës për zëvendësimin e pasurisë me një pasuri tjetër shtetërore.
c) Struktura përgjegjëse për administrimin e aseteve në ministrinë përgjegjëse për ekonominë identifikon një pasuri tjetër shtetërore, me vlerë të njëjtë ose më të madhe, e cila propozohet për zëvendësimin e pasurisë së përfshirë në Fondin e Kompensimit Fizik;
ç) Për pasurinë e identifikuar për zëvendësim kryhen verifikimet e nevojshme, lidhur me statusin juridik, dokumentacionin, vlerën dhe mundësinë e përfshirjes së saj në Fondin e Kompensimit Fizik;
d) Struktura përgjegjëse për administrimin e aseteve kryen korrespondencën me strukturën përgjegjëse për përfshirjen dhe administrimin e pasurive në Fondin e Kompensimit Fizik, me qëllim konfirmimin e mundësisë së zëvendësimit të pasurisë dhe të përfshirjes së pasurisë së identifikuar në fond;
dh) Pas përfundimit të verifikimeve dhe marrjes së konfirmimeve përkatëse, struktura përgjegjëse për administrimin e aseteve përgatit praktikën për zëvendësimin e pasurisë dhe ia paraqet titullarit të institucionit për miratim;
e) Pas miratimit të zëvendësimit, ministria përgjegjëse për ekonominë i kërkon institucionit përgjegjës për kthimin dhe kompensimin e pronave:
i. heqjen e pasurisë objekt kërkese nga Fondi i Kompensimit Fizik, në përputhje me aktin me të cilin ajo është përfshirë në këtë fond;
ii. kthimin e dokumentacionit të pasurisë që do të jepet në përdorim;
iii. marrjen në administrim të dokumentacionit të pasurisë së identifikuar për zëvendësim, me qëllim përfshirjen e saj në Fondin e Kompensimit Fizik;
ë) Dokumentacioni i pasurisë së identifikuar për zëvendësim i përcillet institucionit përgjegjës për kthimin dhe kompensimin e pronave, me qëllim përfshirjen e saj në Fondin e Kompensimit Fizik;
f) Me përfundimin e procedurës së zëvendësimit dhe kthimin e dokumentacionit të pasurisë që do të jepet në përdorim, struktura përgjegjëse për lidhjen e kontratave vijon procedurën për dhënien në përdorim të pasurisë, në përputhje me përcaktimet e VKM-së.
16. Llogaritja e tarifës dysheme për pasuritë shtetërore që jepen me qira ose enfiteozë kryhet, si më poshtë:
a) Për ndërtesat
Tarifa dysheme mujore për metër katror është 0,3 për qind e vlerës mesatare të shitblerjes së banesave, të përcaktuar në aktin përkatës në fuqi për miratimin e kostos mesatare të ndërtimit të banesave nga Enti Kombëtar i Banesave, në bashkinë përkatëse ku ndodhet pasuria shtetërore, në momentin e dhënies së pasurisë me qira ose enfiteozë.
Shembull: Për një pasuri shtetërore të ndodhur në Bashkinë Tiranë, me sipërfaqe ndërtese 100 m², nëse vlera mesatare e shitblerjes së banesave për zonën kadastrale përkatëse në fuqi, është 124 316 lekë/m², tarifa dysheme mujore për metër katror ndërtesë llogaritet:
124 316 × 0,3% = 372,95 lekë/m².
Vlera dysheme e detyrimit mujor për ndërtesën është:
100 m2× 372,95 = 37 295 lekë/muaj.
b) Ndërtesë + sipërfaqe funksionale
Tarifa dysheme mujore për sipërfaqen funksionale është 20 për qind e tarifës dysheme të përcaktuar për ndërtesën.  Për një pasuri me ndërtesë 100 m² dhe sipërfaqe funksionale 200 m², tarifa dysheme për sipërfaqen funksionale është:
372,95 × 20% = 74,59 lekë/m².
Vlera dysheme e detyrimit mujor për sipërfaqen funksionale është:
200 m2 × 74,59 = 14 918 lekë/muaj.
Në këtë rast, vlera dysheme e detyrimit të përgjithshëm mujor është:
37 295 + 14 918 = 52 213 lekë/muaj.
Trualli nën ndërtesë (objekti) përfshihet në tarifën e qirasë së ndërtesës.
c) Për ndërtesat me dy ose më shumë kate
Kur ndërtesa ka dy ose më shumë kate, për efekt të llogaritjes së detyrimit mujor merret në konsideratë sipërfaqja e çdo kati.
Për shembull, për një ndërtesë me dy kate, ku kati i parë ka sipërfaqe 100 m² dhe kati i dytë 80 m², sipërfaqja totale e ndërtesës që merret në konsideratë për llogaritjen e detyrimit është:
100 m2 + 80 m2= 180 m².
Nëse tarifa dysheme është 372,95 lekë/m²/muaj, vlera dysheme e detyrimit mujor për ndërtesën është:
180 m2 × 372,95 = 67 131 lekë/muaj.
ç) Për tunelet dhe vendstrehimet
Për tunelet dhe vendstrehimet, tarifa dysheme mujore për metër katror llogaritet duke pjesëtuar me 5 tarifën dysheme të përcaktuar për ndërtesat, në bashkinë përkatëse ku ndodhet pasuria shtetërore.
Shembull: Nëse tarifa dysheme për ndërtesën është 372,95 lekë/m²/muaj, tarifa dysheme për tunelin ose vendstrehimin është:
[bookmark: _GoBack]372,95 : 5 = 74,59 lekë/m².
Për një tunel ose vendstrehim me sipërfaqe 100 m², vlera dysheme e detyrimit mujor është:
100 m2× 74,59 = 7 459 lekë/muaj.
d) Për truallin e lirë
Kur pasuria shtetërore që jepet me qira ose enfiteozë është truall i lirë, tarifa dysheme përcaktohet sipas tarifave të parashikuara në aneksin C, pjesë përbërëse të VKM-së, sipas bashkisë dhe qarkut përkatës.
Shembull: Për një pasuri shtetërore, të llojit truall i lirë, me vendndodhje në Bashkinë Tiranë, me sipërfaqe 100 m², tarifa dysheme mujore për metër katror, llogaritet:
100 m2 ×121 lekë/m2=12,100 lekë/muaj.
dh) Për sipërfaqet e truallit, funksionale ose të lira, që jepen me qira ose enfiteozë për qëllime të ndërtimit të terminaleve të mjeteve të transportit, tarifa dysheme përcaktohet në masën 20 (njëzet) lekë/m², e cila zbatohet në mënyrë të njëjtë, pavarësisht nga vendndodhja e sipërfaqes.
e) Për tokat inproduktive
Për tokat inproduktive, tarifat dysheme janë të njëjta me ato të përcaktuara për tokat bujqësore sipas legjislacionit në fuqi. Klasifikimi i pasurisë si tokë inproduktive, verifikohet paraprakisht nëpërmjet konfirmimit të institucionit përgjegjës.
Shënim. Vlerat e përdorura në shembujt e mësipërm janë ilustruese. Për truallin e lirë, zbatohen vlerat e aneksit C, pjesë përbërëse e VKM-së në fuqi, në momentin e dhënies me qira/enfiteozë të pasurisë shtetërore. Për ndërtesat, përdoret vlera mesatare e shitblerjes së banesave të përcaktuar në aktin përkatës për miratimin e kostos mesatare të ndërtimit të banesave nga Enti Kombëtar i Banesave në fuqi, në momentin e dhënies së pasurisë me qira ose enfiteozë.
17. Ndryshimi i treguesve dhe afateve të planit të biznesit
a) Qiramarrësi/enfiteozëmarrësi, mund të paraqesë pranë qiradhënësit/enfiteozëdhënësit kërkesë për ndryshimin e treguesve dhe afateve të planbiznesit kur provon pamundësinë ose vështirësinë për realizimin e treguesve dhe afateve, sipas planbiznesit të miratuar në kontratën ekzistuese. Kërkesa shoqërohet me dokumentacionin provues dhe planbiznesin e ndryshuar;
b) Qiradhënësi/enfiteozëdhënësi shqyrton kërkesën dhe vlerëson në mënyrë të veçantë ekzistencën dhe natyrën e rrethanës së justifikueshme për pamundësinë e realizimit të treguesve dhe afateve sipas planbiznesit të miratuar në kontratë;
c) Për qëllime të zbatimit të këtij udhëzimi, konsiderohen raste të justifikueshme, rrethanat objektive, të dokumentuara dhe të paparashikueshme në momentin e paraqitjes së ofertës, të cilat nuk varen nga vullneti i qiramarrësit/enfiteozëmarrësit dhe që kanë ndikuar drejtpërdrejt në zbatimin e planit të biznesit, duke përfshirë:
i. rastet e forcës madhore dhe rrethanat e jashtëzakonshme;
ii. vonesat në pajisjen me leje, licenca, autorizime apo dokumente të tjera nga autoritetet publike, kur këto vonesa nuk janë shkaktuar nga qiramarrësi/enfiteozëmarrësi;
iii. evidentimin, pas lidhjes së kontratës, të kushteve teknike, fizike, gjeologjike, infrastrukturore apo të tjera të pronës, të paparashikuara në momentin e ofertimit, të cilat ndikojnë në realizimin e investimit ose të veprimtarisë;
iv. ndryshimet në legjislacion, dokumentet e planifikimit, kërkesat urbanistike, mjedisore, teknike apo standardet e detyrueshme, të cilat ndikojnë në realizimin e planit të biznesit;
v. ndryshimet e kërkuara nga autoritetet kompetente në projektin teknik, projektin e zbatimit ose dokumentacionin përkatës, kur këto ndryshime ndikojnë në treguesit ose afatet e planit të biznesit;
vi. rrethana të tjera objektive, të jashtëzakonshme dhe të dokumentuara, të cilat e bëjnë objektivisht të pamundur ose dukshëm më të vështirë përmbushjen e treguesve apo afateve fillestare;
ç) Tregues të planit të biznesit, për qëllime të zbatimit të këtij udhëzimi, konsiderohen, sipas natyrës së aktivitetit dhe përmbajtjes së planit të biznesit:
i. vlera dhe fazat e investimit;
ii. vlera e investimit për çdo periudhë ose fazë të zbatimit;
iii. numri i vendeve të punës që parashikohet të krijohen;
iv. afatet për realizimin e investimit dhe vënien në funksion të aktivitetit;
v. kapacitetet prodhuese, përpunuese, shërbyese ose të tjera të aktivitetit;
vi. sipërfaqet ose pjesë pasurie që do të vihen në funksion të aktivitetit, kur këto përbëjnë tregues të planit të biznesit;
vii. të ardhurat ose tregues të tjerë ekonomikë të parashikuar në planin e biznesit, kur këta janë përcaktuar si detyrime ose objektiva në ofertë;
viii. çdo tregues tjetër konkret dhe i matshëm, i përcaktuar në planin e biznesit dhe të pranuar si pjesë e ofertës fituese;
d) Rishikimi mund të konsistojë në ndryshimin e vlerës së një treguesi, shpërndarjen e tij në periudha të ndryshme ose shtyrjen e afatit të realizimit, vetëm në masën që është e nevojshme për të përballuar rrethanën që ka shkaktuar pamundësinë ose vështirësinë në zbatimin e planit të biznesit. Rishikim lejohet vetëm kur plotësohen njëkohësisht kushtet e parashikuara në pikën 3, të kreut IV, të VKM-së. Në këtë rast, miratimi i ndryshimit të planbiznesit bëhet me marrëveshje me shkrim ndërmjet palëve. Marrëveshja shoqërohet me planin e biznesit të ndryshuar dhe kur ndryshimi prek përmbajtjen e kontratës, me ndryshimet përkatëse në kontratë.
18. Kontratat e qirasë të lidhura para hyrjes në fuqi të VKM-së, në të cilat ushtrohet veprimtari prodhuese me regjim “Fason”, mund të amendohen duke kaluar në kontratë me tarifën simbolike 1 euro/kontrata, me kërkesë të qiramarrësit dhe pas verifikimit të përmbushjes së kushteve të përcaktuara në këtë udhëzim. Për amendimin e kontratës, qiramarrësi paraqet pranë qiradhënësit kërkesën, së bashku me dokumentacionin që provon përmbushjen e kushteve ligjore, të paktën:
a) kontratën e qirasë të lidhur para hyrjes në fuqi të VKM-së;
b) dokumentacionin që provon ushtrimin e veprimtarisë prodhuese me regjim “Fason”;
c) dokumentacionin që provon realizimin e investimit dhe nivelin e punësimit në objektin e marrë me qira, sipas parashikimeve të kreut V, të VKM-së;
ç) aktin e monitorimit të përbashkët, nga i cili rezulton se qiramarrësi ka respektuar kushtet dhe detyrimet e përcaktuara në kontratën e qirasë.
18.1 Kur nga verifikimi rezulton se plotësohen kushtet për kalimin e kontratës me tarifë 1 (një) euro, kontrata amendohet ndërmjet palëve.

KREU III
KONTRATAT ME TARIFËN 1 EURO/KONTRATA


1. Për kontratat me tarifë simbolike 1 euro/kontrata, pagesa e garancisë së kontratës bëhet sipas faturës së lëshuar nga qiradhënësi dhe kushtet e kthimit të saj, janë pjesë e negociatës së kontratës.  Në çdo rast, qiramarrësi/enfiteozëmarrësi i paraqet qiradhënësit/enfiteozëdhënësit, kërkesë të shoqëruar me dokumentacionin: 
a) Raport i audituesit ligjor dhe ekspertit për vlerësimin e pasurive të paluajtshme, për investimet e realizuara nga qiramarrësi/enfiteozëmarrësi në objektin e marrë me qira dhe të paraqitura në bilancet financiare të asaj shoqërie;
b) Bilancin financiar të shoqërisë qiramarrëse/enfiteozëmarrëse për vitin përkatës;
c) Aktmonitorimi i përbashkët.
Qiradhënësi/enfiteozëdhënësi cakton ekspertët e licencuar për verifikimin e vlerave të investimeve, për periudhën nga lidhja e kontratës deri në vitin e fundit ushtrimor. Kur vlera e investimeve është në nivelin e shprehur në kontratë, qiradhënësi/enfiteozëdhënësi miraton kthimin e garancisë së ngurtësuar. Shpenzimet për caktimin e ekspertëve do t’i ngarkohen subjektit qiramarrës/enfiteozëmarrës.
2. Kur garancia e kontratës është siguruar nëpërmjet një kompanie sigurimi, në rast të mosrealizimit të nivelit të investimit, qiradhënësi/enfiteozëdhënësi ushtron të drejtat që rrjedhin nga kontrata e sigurimit, në përputhje me kushtet e saj.
3. Në kontratat me tarifë 1 euro/kontrata vendosen sanksione kur subjekti qiramarrës/ enfiteozëmarrës, nuk zbaton kushtet e kontratës së qirasë/enfiteozës sipas parashikimeve të VKM-së. 
a) Për mosrealizimin e vlerës së investimit të parashikuar në kontratë, subjekti qiramarrës/enfiteozëmarrës penalizohet me 10 për qind të vlerës së investimit të parealizuar. Ky sanksion vendoset pas paraqitjes së pasqyrave financiare vjetore, të certifikuara nga eksperti kontabël i miratuar:
i. në rast se subjekti qiramarrës/enfiteozëmarrës nuk paraqet, brenda afatit të përcaktuar nga qiradhënësi/enfiteozëdhënësi, pasqyrat financiare vjetore të certifikuara nga eksperti kontabël i miratuar, qiradhënësi/enfiteozëdhënësi i kërkon subjektit paraqitjen e tyre brenda një afati shtesë;
ii. në përfundim të afatit shtesë, në mungesë të dokumentacionit të kërkuar dhe, nga dokumentacioni dhe të dhënat e tjera të disponueshme, rezulton mosrealizimi i investimit të parashikuar në kontratë, qiradhënësi/enfiteozëdhënësi procedon me vendosjen e penalitetit;
b) Për çdo vend pune të parealizuar, të llogaritur mbi bazën e mesatares vjetore të vendeve të punës të parashikuara në kontratë, subjekti qiramarrës/enfiteozëmarrës penalizohet me 50,000 (pesëdhjetë mijë) lekë:
i. për verifikimin e vendeve të punës të realizuara nga subjekti qiramarrës/enfiteozëmarrës, merret në konsideratë numri mesatar vjetor i punonjësve, i pasqyruar në vërtetimin përkatës të lëshuar nga institucioni përgjegjës për tatimet.
4. Kur qiramarrësi ose enfiteozëmarrësi deklaron vende pune të realizuara nëpërmjet nënkontraktorëve, struktura përgjegjëse për monitorimin e kontratave, verifikon ekzistencën e marrëdhënies kontraktore dhe lidhjen e veprimtarisë së nënkontraktorit me objektin e kontratës. Për efekt të verifikimit, qiramarrësi ose enfiteozëmarrësi depoziton:
a) kontratën e nënkontraktimit ose dokumentin që provon marrëdhënien juridike me nënkontraktorin;
b) dokumentacionin që provon se veprimtaria e nënkontraktorit ushtrohet në funksion të realizimit të objektit të kontratës;
c) dokumentacionin që provon numrin e vendeve të punës të krijuara nga nënkontraktori në kuadër të zbatimit të kontratës.
Vendet e punës të krijuara nga nënkontraktori merren në konsideratë vetëm kur provohet se janë krijuar për realizimin e objektit të kontratës.
5. Në rastet e parashikuara në pikën 6, të kreut V, të VKM-së, qiramarrësi ose enfiteozëmarrësi, i cili pretendon se ka përmbushur kushtet e përcaktuara në pikat 2 ose 3, të kreut V, të VKM-së, paraqet kërkesë pranë qiradhënësit ose enfiteozëdhënësit, të shoqëruar me dokumentacionin që provon realizimin e investimeve dhe përmbushjen e detyrimeve kontraktore.
a) Qiradhënësi ose enfiteozëdhënësi shqyrton kërkesën dhe dokumentacionin e paraqitur, verifikon përmbushjen e kushteve të përcaktuara në pikat 2 ose 3, të kreut V, të VKM-së dhe, kur konstaton se ato janë përmbushur, i propozon ministrisë përgjegjëse për ekonominë kalimin e kontratës në kontratë me tarifë simbolike 1 (një) euro, duke i përcjellë dokumentacionin përkatës. 
Propozimi shoqërohet, të paktën, me:
i.  propozimin e qiradhënësit/enfiteozëdhënësit;
ii.  vendimin e këshillit bashkiak për miratimin e kalimit të kontratës së qirasë në tarifë simbolike 1 euro/kontrata, kur kontrata e qirasë/enfiteozës është lidhur nga njësitë e vetëqeverisjes vendore;
iii. pasqyrat financiare të vitit të fundit ushtrimor, të certifikuara nga eksperti kontabël i miratuar, të shoqëruara me raportin e audituesit ligjor mbi investimet e realizuara në pasurinë shtetërore;
iv. aktmonitorimet e mbajtura;
v.  çdo dokument tjetër që provon përmbushjen e kushteve të përcaktuara në pikën 6, të kreut V, të VKM-së;
b) Ministria përgjegjëse për ekonominë shqyrton propozimin dhe dokumentacionin e përcjellë nga qiradhënësi ose enfiteozëdhënësi dhe, kur vlerëson se dokumentacioni është i plotë, përgatit propozimin përkatës për në Këshillin e Ministrave. Në çdo rast, pas miratimit të vendimit përkatës të Këshillit të Ministrave, institucioni që ka lidhur kontratën e qirasë ose të enfiteozës ngarkohet me ndjekjen e procedurës për amendimin e kontratës ekzistuese.

KREU IV
MONITORIMI I KONTRATAVE

1. Njësia përgjegjëse për monitorimin e kontratës së qirasë ose të enfiteozës ushtron monitorimin e zbatimit të kontratës dhe për këtë qëllim, kryen këto detyra:
a) pas lidhjes së kontratës, dorëzon pasurinë objekt kontrate me procesverbal, sipas genplanit /planrilevimit përkatës;
b) monitoron përdorimin e pasurisë në përputhje me qëllimin e përcaktuar në kontratë dhe respektimin e të gjitha detyrimeve kontraktore nga qiramarrësi ose enfiteozëmarrësi;
c) verifikon përmbushjen e detyrimeve financiare, përfshirë pagesën e qirasë, përllogaritjen e kamatëvonesave dhe penaliteteve, si dhe ndjek arkëtimin e tyre sipas legjislacionit në fuqi;
ç) monitoron realizimin e investimeve dhe nivelin e punësimit të marrë përsipër në kontratë, nëpërmjet akteve të rakordimit dhe verifikimeve periodike, duke dokumentuar rezultatet dhe duke informuar institucionin që ka lidhur kontratën;
d) harton, të paktën një herë në 6 (gjashtë) muaj, akt monitorimet e përbashkëta mbi zbatimin e kontratës dhe ia përcjell institucionit që ka lidhur kontratën;
dh) evidenton problematikat e konstatuara gjatë zbatimit të kontratës dhe i propozon institucionit që ka lidhur kontratën masat e nevojshme për zgjidhjen e tyre;
e) në përfundim ose zgjidhje të kontratës, merr në dorëzim pasurinë me procesverbal;
ë) kur autorizohet nga titullari i institucionit që ka lidhur kontratën, përfaqëson institucionin në veprimet procedurale ose gjyqësore që lidhen me zbatimin e kontratës;
2. Për përfitimin e zbritjes së detyrimit mujor të qirasë/enfiteozës, qiramarrësi ose enfiteozëmarrësi i paraqet qiradhënësit ose enfiteozëdhënësit, kërkesë të shoqëruar me dokumentacionin: 
a) Raport i audituesit ligjor për investimet e kryera, në objektin e marrë me qira nga data e marrjes në dorëzim të objektit deri në vitin e fundit ushtrimor të miratuar;
b) Pasqyrat financiare shoqëruar me raport audituesi ligjor për vitin përkatës;
c) Aktmonitorimi i përbashkët me njësinë monitoruese, lidhur me respektimin e kushteve kontraktuale.
2.1  Qiradhënësi ose enfiteozëdhënësi pasi shqyrton kërkesën, urdhëron emërimin e grupit të ekspertëve, të përbërë, nga auditues ligjor dhe ekspert për vlerësimin e pasurive të paluajtshme, për verifikimin e vlerave të investimeve, që qiramarrësi ose enfiteozëmarrësi ka kryer në pasurinë e marrë me qira, për periudhën nga lidhja e kontratës deri në vitin e fundit ushtrimor. Kur vlera e investimeve është në nivelin e shprehur në vendim, qiradhënësi ose enfiteozëdhënësi miraton zbritjen e detyrimit mujor të qirasë, për periudhën në vijim. Shpenzimet për caktimin e ekspertëve përkatës i ngarkohen qiramarrësit/enfiteozëmarrësit.
3. Qiramarrësi/enfiteozëmarrësi ka të drejtë të ankimojë gjobat ose penalitetet e vendosura në zbatim të kontratës së qirasë/enfiteozës. Ankimi paraqitet pranë institucionit që ka lidhur kontratën. Për shqyrtimin e ankimit, titullari i institucionit urdhëron ngritjen e një grupi pune, të ndryshëm nga struktura përgjegjëse që ka vendosur gjobën ose penalitetin objekt ankimi. Grupi i punës shqyrton pretendimet e ankuesit, administron dhe verifikon dokumentacionin përkatës, kryen dhe përgatit një relacion të arsyetuar, i cili i paraqitet titullarit të institucionit për vendimmarrje.
Mbi bazën e dokumentacionit të administruar dhe relacionit të arsyetuar, titullari i institucionit merr vendim brenda afatit të përcaktuar në pikën 4, të kreut VI, të VKM-së, për:
a) lënien në fuqi të gjobës ose penalitetit dhe rrëzimin e ankimit;
b) shfuqizimin ose revokimin e gjobës ose penalitetit;
c) ndryshimin e aktit, duke pranuar pjesërisht ankimin.
4. Për rastet kur subjekti kontraktues ka bashkuar disa kontrata në një të vetme, mbështetur në pikën 6, kreu VI, të VKM-së, në analogji me afatin e hyrjes në fuqi të kontratës bëhet edhe përllogaritja e kohës së konsumimit të saj, që është data e hyrjes në fuqi të kontratës së parë.
5. Procedura për shqyrtimin e kërkesës për shembjen e objekteve ose ndërtimeve ekzistuese:
a) Qiramarrësi ose enfiteozëmarrësi paraqet kërkesë pranë ministrisë përgjegjëse për ekonominë për shembjen e objekteve ose ndërtimeve ekzistuese, duke bashkëlidhur:
i. kontratën e qirasë ose të enfiteozës;
ii. planbiznesin, në të cilin parashikohet shembja e objekteve ose ndërtimeve;
iii. procesverbalin e marrjes në dorëzim të objektit të kontratës;
b) Ministria përgjegjëse për ekonominë administron kërkesën dhe kërkon mendim nga institucioni që ka në përgjegjësi administrimi pasurinë shtetërore mbi kërkesën e paraqitur;
c) Në mbështetje të dokumentacionit të paraqitur nga qiramarrësi/enfiteozëmarrësi dhe mendimit të institucionit që ka në përgjegjësi administrimi pasurinë shtetërore, ministri përgjegjës për ekonominë urdhëron emërimin e ekspertit kontabël të miratuar/audituesit ligjor dhe, kur vlerësohet nevojshme dhe ekspertin vlerësues të pasurive të paluajtshme, rast pas rasti;
ç) Eksperti kontabël i miratuar/audituesi ligjor dhe sipas rastit, eksperti vlerësues i pasurive të paluajtshme hartojnë raportin dhe ia paraqesin ministrisë përgjegjëse për ekonominë brenda afatit të përcaktuar në urdhrin e emërimit;
d) Në mbështetje të raportit të ekspertimit, ministri përgjegjës për ekonominë, me akt administrativ individual, autorizon kryerjen e pagesës së vlerës kontabël të përcaktuar në raport. Struktura përgjegjëse për buxhetin dhe menaxhimin financiar, kryen procedurat për kryerjen e pagesës së vlerës kontabël nga qiramarrësi ose enfiteozëmarrësi në llogarinë e ministrisë përgjegjëse për ekonominë, në përputhje me përcaktimet e VKM-së.

KREU V
HYRJA NË PROCEDURË PRIVATIZIMI ME TË DREJTË PARABLERJE


1.Qiramarrësi ose enfiteozëmarrësi, që pretendon përmbushjen e kushteve të përcaktuara në kreun VIII, të VKM-së, paraqet kërkesë pranë ministrisë përgjegjëse për ekonominë ose institucionit që monitoron kontratën, sipas përcaktimeve në VKM. Kërkesa shoqërohet me:
a) raportin e vlerësimit nga ekspertë të fushës, me përbërje ekspert vlerësues së pasurisë së paluajtshme dhe audituesit ligjor të pavarur; 
b) dokumentacionin teknik dhe financiar që provon realizimin e investimit, në përputhje me qëllimin për të cilin është lidhur kontrata; 
c) aktmonitorimet e përbashkëta midis njësisë monitoruese dhe qiramarrësit/enfiteozëmarrësit.
2. Struktura përgjegjëse për monitorimin e kontratave administron kërkesën dhe verifikon:
a) përputhshmërinë e investimit me qëllimin e kontratës;
b) realizimin e nivelit të investimit;
c) respektimin e detyrimeve kontraktore;
ç)  përmbushjen e kushteve të tjera të përcaktuara në VKM.
Kur dokumentacioni nuk rezulton i plotë, subjekti njoftohet me shkrim për plotësimin ose saktësimin e tij brenda afatit të përcaktuar. Shqyrtimi i kërkesës vijon vetëm pas administrimit të dokumentacionit të plotë. Për verifikimin e nivelit të investimit, struktura përgjegjëse për monitorimin e kontratave krahason raportin e vlerësimit të investimeve, duke krahasuar vlerën e truallit të përcaktuar në hartën e vlerës së truallit, sipas legjislacionit në fuqi, me vlerën e investimeve të kryera në objekt.
3. Në rast se rezulton se janë përmbushur kriteret për të hyrë në procedurë privatizimi, me të drejtë parablerje, struktura përgjegjëse për monitorimin e kontratave i paraqet titullarit të institucionit propozimin për njoftimin e qiramarrësit/enfiteozëmarrësit, mbi lindjen e të drejtës reale. 
4. Kur kontrata e qirasë ose e enfiteozës është lidhur nga një institucion i qeverisjes qendrore ose nga një organ i njësisë së vetëqeverisjes vendore, institucioni monitorues, pas konfirmimit të përmbushjes së kushteve, përcjell dokumentacionin pranë strukturës përgjegjëse për privatizimin e pronës shtetërore, në përputhje me përcaktimet e VKM-së.

KREU VI
DISPOZITA KALIMTARE DHE TË FUNDIT

1. Njësitë monitoruese të kontratave të qirasë/enfiteozës dhe struktura përgjegjëse në ministrinë përgjegjëse për ekonominë, në raportimin e të dhënave, mbi monitorimin e kontratave të qirasë/enfiteozës me sipërfaqe mbi 200 m² dhe nën 200 m², do t’i përmbahen formatit të miratuar me anë të këtij udhëzimi.
2. Formatet mbi monitorimin e kontratave të qirasë/enfiteozës me sipërfaqe mbi 200 m² dhe nën 200 m² janë pjesë integrale e këtij udhëzimi.
3. Udhëzimi nr. 13, datë 26.4.2018, “Për zbatimin e vendimit të Këshillit të Ministrave nr. 54, datë 5.2.2014, ‘Për përcaktimin e kritereve, të procedurës dhe mënyrës së dhënies me qira, enfiteozë apo kontrata të tjera të pasurisë shtetërore’”, shfuqizohet. 
4. Ngarkohen ministria përgjegjëse për ekonominë, ministritë e linjës, institucionet qendrore e shtetërore, ndërmarrjet dhe shoqëritë shtetërore, si dhe organi i njësive të vetëqeverisjes vendore, secili në përputhje me përgjegjësitë e tyre sipas VKM-së, për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.

MINISTËR I EKONOMISË DHE INOVACIONIT
Delina Ibrahimaj


Pasqyra për derdhjen e detyrimit të qirasë/enfiteozës nga qiramarrësi/enfiteozëmarrësi për vitin _________________ 
 	 	 
Njësia Monitoruese: 
Qëllimi i dhënies me qira/enfiteozë të objektit: 	                       	 	 	Data e lidhjes së kontratës:  
Sipërfaqe e përgjithshme:  	 	 	                                       Data e marrjes në dorëzim:  
Afati i kontratës: 	 	 	                                   Detyrimi mujor:  
 	 	 
	Periudha
	Ditë
vonesë
	Kamatëvonesa
(%/ditë)
	Detyrimi
(lekë)
	Data e
pagesës
	Pagesa e
detyrimit
(lekë)
	Kamatëvonesa
e paguar
(lekë)
	Likuidimi
gjithsej
(lekë)
	Diferenca e
   detyrimit
  (lekë)
	Diferenca e
kamatëvonesës
(lekë)
	Shënime

	Garancia e kontratës
	
	
	
	
	
	
	
	
	
	E ngurtësuar deri në përfundim të kontratës 

	Çelje nga periudha/viti i mëparshëm
	
	
	
	
	
	
	
	
	
	

	Detyrimi i qirasë/enfiteozës për muajin janar
	
	
	
	
	
	
	
	
	
	

	Detyrimi i qirasë/enfiteozës për muajin shkurt
	
	
	
	
	
	
	
	
	
	

	Detyrimi i qirasë/enfiteozës për muajin mars
	
	
	
	
	
	
	
	
	
	

	Detyrimi i qirasë/enfiteozës për muajin prill
	
	
	
	
	
	
	
	
	
	

	Detyrimi i qirasë/enfiteozës për muajin maj
	
	
	
	
	
	
	
	
	
	

	Detyrimi i qirasë/enfiteozës për muajin qershor
	
	
	
	
	
	
	
	
	
	

	Detyrimi i qirasë/enfiteozës për muajin korrik
	
	
	
	
	
	
	
	
	
	

	Detyrimi i qirasë/enfiteozës për muajin gusht
	
	
	
	
	
	
	
	
	
	

	Detyrimi i qirasë/enfiteozës për muajin shtator
	
	
	
	
	
	
	
	
	
	

	Detyrimi i qirasë/enfiteozës për muajin tetor
	
	
	
	
	
	
	
	
	
	

	Detyrimi i qirasë/enfiteozës për muajin nëntor
	
	
	
	
	
	
	
	
	
	

	Detyrimi i qirasë/enfiteozës për muajin dhjetor
	
	
	
	
	
	
	
	
	
	

	SHUMA
	
	
	
	
	
	
	
	
	
	


	Shpërndarja e të ardhurave: 	  	  	 	  	  	  	  	  	  

Për subjektin qiramarrës/enfiteozëmarrës	Për njësinë monitoruese
 
[image: ]

image1.JPG
OBJEKTE SHTETERORE TE DHENA ME QIRA/ENFITEOZE

(Raport pérmbledhs)
e dedsa  an s || s Shanime /
a Babreostmants | <ot | \onite | oy | reskar | Pl i provlematica
= = £
(Qel)
—
et 200
T
§
<

onmata me spastags
mbi 200 e

FERMBLEDHJEE
pERGITHSHAE

Ministria e Ekonomisé dhe Inovacionit_





